Συντεταγμένες: 35°56′0″N 0°5′25″E﻿ / ﻿35.93333°N 0.09028°E﻿ / 35.93333; 0.09028

Το **Μοσταγκανέμ** (βερβερικές γλώσσες: Mustɣanem, αραβικά: مستغانم‎) είναι πόλη λιμάνι και πρωτεύουσα της ομώνυμης επαρχίας, στα βορειοδυτικά της Αλγερίας. Η πόλη, η οποία ιδρύθηκε τον 11ο αιώνα, βρίσκεται στον κόλπο του Αρζέβ, στη Μεσόγειο Θάλασσα και είναι 72 χλμ. βορειοανατολικά του Οράν. Έχει 145.696 κατοίκους σύμφωνα με την απογραφή του 2008, από 130.288 το 1998, σημειώνοντας ετήσιο ρυθμό ανάπτυξης 1,15%.

Η πόλη ιδρύθηκε τον 11ο αιώνα ως *Μουρουστάγκε,* αλλά έχει προέλευση από την Καρχηδονιακή και Ρωμαϊκή εποχή. Το 1516 καταλήφθηκε από τον Οθωμανό ναύαρχο Μπαρμπαρόσα και έγινε κέντρο για τους κουρσάρους της Μεσογείου Θάλασσας, καθώς και εμπορικό λιμάνι. Μέχρι το 1700 είχε βρεθεί υπό οθωμανική κυριαρχία και το 1833 η πόλη κατελήφθη από τη Γαλλία όπου δημιουργήθηκε στρατώνας. Από το 1962 είναι τμήμα της ανεξάρτητης Αλγερίας.

Ιστορία
-------

Το Μοσταγκανέμ βρίσκεται στην τοποθεσία του αρχαίου καρχηδονιακού λιμένα του Μουρουστάγκα. Αφού έγινε τμήμα της Ρωμαϊκής Αυτοκρατορίας, σύμφωνα με ορισμένες πηγές, μετονομάστηκε επισήμως σε Καρτάναι κάτω από τον αυτοκράτορα Γαλλιηνό (253–268). Ωστόσο, σύμφωνα με σημαντικότερες πηγές, οι Καρτάναι αντιστοιχούν στη σύγχρονη πόλη Τενές, 50 χλμ. ανατολικά. Εν πάση περιπτώσει, το Μουρουστάγκα είναι το όνομα με το οποίο η πόλη ήταν γνωστή όταν έγινε χριστιανική επισκοπή και με την οποία αναφέρεται στην λίστα επισκοπικών εδρών της Καθολικής Εκκλησίας.

Η πόλη κατακτήθηκε από τη δυναστεία των Αλμοραβιδών και έφτασε στο αποκορύφωμα της εξουσίας της υπό τον Γιουσούφ ιμπν Τασφίν (περ. 1061–1106). Το Μοσταγκανέμ πέρασε αργότερα στη δυναστεία των Ζαγιανιδών του Τλεμσέν και τη δυναστεία των Μαρινιδών του Φεζ. Τον 16ο αιώνα, η πόλη αντιστάθηκε σε ισπανική εισβολή και τέθηκε υπό την εξουσία του Οθωμανού Χαϊρεντίν Μπαρμπαρόσα.

Κλίμα
-----

Το Μοσταγκανέμ έχει ψυχρό ημίξηρο κλίμα (Κλιματική ταξινόμηση Κέππεν *BSk*). Τον χειμώνα σημειώνονται περισσότερες βροχοπτώσεις από το καλοκαίρι. Η μέση ετήσια θερμοκρασία στην πόλη είναι 17,9 °C. Περίπου 347 χιλιοστά βροχόπτωσης πέφτουν ετησίως.

| Κλιματικά δεδομένα Μοσταγκανέμ |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Μέση Μέγιστη °C (°F) | 15.3 | 16.0 | 17.4 | 19.2 | 21.9 | 25.1 | 27.8 | 28.4 | 26.5 | 23.1 | 19.0 | 16.0 | 21,31 |
| Μέση Ελάχιστη °C (°F) | 8.3 | 9.1 | 10.6 | 12.8 | 15.2 | 18.5 | 20.9 | 21.9 | 19.8 | 16.3 | 12.1 | 9.3 | 14,57 |
| Υετός mm (ίντσες) | 50 | 34 | 33 | 26 | 28 | 5 | 1 | 3 | 13 | 34 | 60 | 60 | 347 |
| *Πηγή: Climate-Data.org* |

Σύγχρονη πόλη
-------------

Η πόλη χωρίζεται σε δύο τμήματα από τον ποταμό Αΐν Σεφρά, με τη σύγχρονη πόλη στα νοτιοδυτικά, και την παλιά μουσουλμανική πόλη, Τιτζντίτ, στα βορειοανατολικά. Η περιοχή του λιμανιού και των ακτών βρίσκεται νοτιοδυτικά. Στις βιομηχανίες της πόλης περιλαμβάνονται η ζαχαρουργία και η χαρτοποιία, ενώ στα εδάφη γύρω της πόλης καλλιεργούνται σιτηρά, εσπεριδοειδή, αμπέλια και βαμβάκι.

Γνωστοί κάτοικοι
----------------

* Μοχάμεντ Καντά, ζωγράφος
* Ουλντ Αμπντεραχμάν Αμπντελκαντέρ, θεατρικός συγγραφέας
* Μοχάμεντ Σουίχ, σκηνοθέτης
* Μουλάι Μπελχαμίσι, ιστορικός
* Καντά Μετζεντέντ, στιχουργός
* Αχμάντ αλ-Αλαουί, θρησκευτικός ηγέτης
* Λουί Φρανσέ ντ'Εσπεραί, Γάλλος στρατηγός
* Αλαίν-Ζυλιέν Ρυντεφουκώ, Γάλλος συγγραφέας και θεατρικός συγγραφέας
* Ισάκ Μπελφοντίλ, ποδοσφαιριστής

Παραπομπές
----------

1. ↑  «Mostaganem (Province Capital, Mostaganem, Algeria) - Population Statistics, Charts, Map and Location». Ανακτήθηκε στις 23  Ιανουαρίου 2020.
2. ↑  «Mostaganem (Province Capital, Mostaganem, Algeria) - Population Statistics, Charts, Map and Location». *citypopulation.de*. Ανακτήθηκε στις 23 Ιανουαρίου 2020.
3. ↑  *Algeria: Tableau de la situation des établissements français dans l'Algérie en 1837-54. Journal des opérations de l'artillerie pendant l'expedition de Constantine, Oct. 1837. Tableau de la situation des établissements français dans l'Algérie précédé de l'exposé des motifs et du projet de loi, portant demande de crédits extraordinaires au titre de l'exercice*. Paris: L' Imperiale Royale. 1838. σελ. 65.
4. ↑  Fage, J. D.· Clark, John Desmond (1975). *The Cambridge History of Africa*. Cambridge: Cambridge University Press. σελ. 118. ISBN 978-0-521-21592-3.
5. ↑  Decret, Francois (2014). *Early Christianity in North Africa*. Cambridge: James Clarke Company. σελ. 84. ISBN 978-0-227-90308-7.
6. ↑  Segreteria di Stato Vaticano (2013). *Annuario Pontificio 2013*. Città del vaticano: Libreria editrice vaticana. σελ. 935. ISBN 978-88-209-9070-1.
7. 1 2  «Mostaganem | Algeria». *Encyclopedia Britannica* (στα Αγγλικά). Ανακτήθηκε στις 23 Ιανουαρίου 2020.
8. ↑  «Mostaganem climate: Average Temperature, weather by month, Mostaganem water temperature - Climate-Data.org». *en.climate-data.org*. Ανακτήθηκε στις 23 Ιανουαρίου 2020.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 143113151
* LCCN: n84022937
* GND: 4299064-6
* SUDOC: 028898729

 |

 |